Pulangkan

Pulangkan (Inggeris: "Reimburse") adalah single pertama nyanyian penyanyi Misha Omar dipetik daripada album kedua beliau, Aksara yang diterbitkan pada tahun 2004. Lagu ini juga terkenal sebagai lagu tema asal filem seram Pontianak Harum Sundal Malam.

Penerbitan

Rakaman
Penerbit dan pengarah Shuhaimi Baba telah merencana filem seram "Pontianak Harum Sundal Malam" sejak tahun 2001, dan hanya dapat merealisasiskannya pada tahun 2002 setelah kelonggaran lembaga penapisan filem Malaysia terhadap genre filem seram. Pada asalnya Shuhaimi mempunyai beberapa nama untuk menyanyikan lagu tema filem ini, antaranya penyanyi Siti Nurhaliza. Namun menjelang akhir pasca-produksi filem ini pada akhir tahun 2003, Siti menolak dengan alasan bakal sibuk dengan konsert jelajah di Malaysia dan Indonesia sepanjang tahun 2004.  Penerbit  Ajai yang juga mencipta lagu ini mengusulkan nama Misha Omar setelah beliau terlibat dalam pembikinan album kedua Misha. Akhirnya, dengan kerjasama Pesona Pictures dan BMG, lagu "Pulangkan" dipilih untuk dinyanyikan Misha sempena album keduanya yang akan dilancarkan pada waktu yang sama dengan filem tersebut. Misha merakam lagu ini pada bulan Januari 2004 dengan penampilan penyanyi latar Izzad Izzudin yang sebelum ini pernah merakamkan lagu "Setia Ku Korbankan" (dendangan asal Fauziah Latiff) untuk runut drama "Kiranya Aku Tahu". Penulis lirik Habsah Hassan juga terlibat sebagai penulis lirik bersama Shuhaimi. Rakaman lagu ini menampilkan pemuzik handalan seperti Eddie Marzuki, Shamril Salleh, Aznan Alias, Ujang Exist, Firdaus Mahmud, Gary Gideon dan Bong , termasuk dengan memasukkan elemen  alat muzik tradisional seperti gamelan dan gong.

Lagu
Tidak seperti lagu-lagu pop balada lain, lagu ini diseiramakan dengan bunyian "humming" Mariam/pontianak yang dilakonkan oleh aktres Maya Karin di dalam filem tersebut. Ini menjadikan struktur lagu ini seperti build-up di mana bahagian korusnya menampilkan pertembungan antara watak Mariam/pontianak (disampaikan oleh Misha) dan watak Marsani (lakonan Azri Iskandar dalam filem) sebagai antagonis disampaikan oleh penyanyi latar Izzad. Lagu ini menceritakan tentang derita hidup Mariam, wanita yang dibunuh dengan kejam dan hartanya dirampas oleh Marsani, orang yang berkuasa dan tidak bertanggungjawab setelah hajat Marsani untuk memperisterikan Mariam ditolak oleh wanita itu. Ia menyelitkan elemen marah, dendam dan penyesalan.

Video muzik
Video muzik lagu ini dirakam pada 24 Mac 2004 bertempat di The Shooting Valley, Glennmarie , Shah Alam dan diarahkan oleh Kamarul Nizam Abdul Rahman dari Pesona Pictures. Dengan bajet sebanyak RM15,000 , ia mengambil masa selama 16 jam termasuk beberapa waktu untuk rehat.  Video muzik ini juga menyelitkan sedutan daripada filem PHSM. Busana dan tatarias Misha oleh Phenomena dan Belize, manakala dandanan oleh Shada.

Pencapaian

Prestasi Carta

Kronologi Carta

Penganugerahan

Lagu Misha Omar
Lagu Malaysia tahun 2004